Hari.
Oniaroa,
Deu-ra vara niꞌavini naothinia ai vihiꞌaha adani Jesus,
kidipohi khama.
Ni-hojajanaki ada Judas Iscariotes vakadiania.
Cedrom vaha paꞌitxia avikafianiha,
avigaimoripaꞌitxiꞌaha,
ihiꞌai avani amokhinini kania avikhaꞌaha,
oniaroa,
vahojaꞌaha.
Judas Iscariotea biogaki ida ihiꞌai avani amokhinini kani Jesus kidipohi khama vajoronibakhiana ibavinia.
Judas Iscariotes Jesu-ra arakhaki bana vahoariha vagathira kaimoni.
Hari.
Judas Iscariotes vaꞌora avikhaꞌaha adani sorara kidiania ihiꞌai avani amokhinini kania.
Judeus kaijaꞌari vihiriha adani sorara Pilatos vaꞌora karonaꞌiki.
Judas Iscariotes vaꞌora avikhaha adani jaboni Deu-ra khai vaniꞌavini kagorani avakadavaꞌava abono.
Sasidotxi vavakaꞌdaꞌdiva,
farisio khama vaꞌora vakaronaki adani gora avakadavaꞌava abono Judas Iscariote-ra vavaipohihavini.
Vakasaꞌaiki adani Juda-ra vavaipohihaꞌiki,
vakalamparinaki adani vahoariha,
vahoariha avavikhaki ida nahina haꞌdiki ajava fori hiki.
Jesua biogajoraki ida hahavi namithaki kaimoni kidiania.
Oniania Jesus vaꞌora namaakariꞌaha adani vikhaki,
vaꞌora nanaꞌdohiꞌaha:
—Hana hina mani hada avanakoꞌdihara?
— Jesus mani hada anakoꞌdira,
Nazaré sidajia avijavaꞌiki.
—Hovani oa ho — niha ada Jesus.
Hojamaniha ada arakhana hiꞌiki sorara vahararana.
Jesus vaꞌora niꞌaha:
“Hovani oa ho”,
oniaroa,
avajoꞌohamiꞌaha,
avaadarimaꞌoꞌaha.
Jesus vaꞌora nanaꞌdohiꞌianaha:
—Hana hina mani hada avanakoꞌdihara?
—Jesus mani hada anakoꞌdira — vaniꞌaꞌianaha.
— Aꞌonira onavaꞌisohivini ohiꞌiki ho hovani oa ho.
Hora avanakoꞌdihahi;
vaꞌora vavaꞌaha bana hadani oipohina ai vihina — sorara-ra vaꞌora niꞌaha.
Hari.
Jesua biniꞌajoraꞌiki ada Deus:
—Kodiabiꞌi,
hora inoꞌavini vihiꞌiki adani oipohina,
vaꞌora oakadavaꞌara kaimoni.
Ni-hoarana kodiania akamadaki — niha ada Jesus afojora.
Jesus ipohina ai vihina-ra kanikhariavini hiki namithaja kaimoni ida Deu-ra navaꞌisohijoravini hiꞌiki.
Oniaroa,
vaꞌora vavaꞌahaꞌaha adani Jesus ipohina ai vihina.
Oniaroa,
kasaꞌaiki ada Simão Pedro.
Bianiꞌihi ida tarasara fori hiki bavinia,
binobaꞌaha ada sasidotxi vakadikaꞌdaꞌdi kahonai abono.
Biavaꞌboarabakosiꞌihi ida morobo kaꞌaniajani.
Malco oniki ada honai abono.
Jesua biniꞌaꞌaha ada Pedro:
—Hariꞌa nikia kabadani.
Inaibavi oni kadasaꞌai bavinia.
Kodiabiꞌia vara bivaniꞌajoraꞌiki ida oimana-ra vanaꞌbanakarahovini niha hora vaniꞌaꞌavini.
Onofiki ida kodiabiꞌi athi namithaꞌini kodiania.
Hari.
Oniaroa,
sorara Jesu-ra vagathiꞌaha,
vakadikaꞌdaꞌdi khama.
Deu-ra khai vaniꞌavini kagorani avakadavaꞌava abono vihikia vaakodiaꞌihi ida Jesus saꞌa-ra vakodabovini.
Anás gorana avavikhaꞌimidiaha ada Jesus.
Caifás kahadi ada Anás.
Oniaro kari sasidotxi vakadikaꞌdaꞌdi ada Caifás.
Ovari vaꞌora navaꞌisohijoraꞌiki adani judeus kaijaꞌari vanavaꞌisohiva abono:
“Jahaki bana ida avakadimoni Jesus
hoarana abinina,
vapohimajahahavirara
kaimoni adani akadijaꞌari.”
Niꞌiki ada Caifás mahi ꞌboꞌdakari afojora.